Kooskõlastustabel
Tõlkeandmekogu põhimääruse eelnõu juurde

	
	Andmekaitse inspektsioon

	

	1.1. 
	Eelnõu § 2 lõikes 1 loetletakse konkreetsed asutused, mis on tõlkevärava kaasvastutavateks töötlejateks. Samas keeleseaduse (KeeleS) § 71 lõike 5 kohaselt on tõlkeandmekogu kaasvastutavate töötlejate ring laiem ehk kõik kasutajaasutused. Eelnõu seletuskirjas on selgitatud, et seaduses oli sätestatud vaid Eesti Keele Instituut (EKI) ning vaid viide, et tõlkeväraval on teised kaasvastutavad asutused. Seega loetletakse kõik teised kaasvastutavad kui kasutajaasutused põhimääruse tasandil (KeeleS § 71 lg 5).
Avaliku teabe seaduse ja keeleseaduse muutmise seaduse 759 SE1 seletuskirjas on selgitatud, et pärast keeleseaduse muudatuste vastuvõtmist võtavad tõlkevärava kasutusele I etapi väljatöötamisel osalenud asutused (PPA, JDM, RaM ja HTM); II etapiga liitub veel riigiasutusi (EMTA, Riigikogu, prokuratuur, kohtud jt) ning III etapis on võimalik tõlkeväravat kasutada kohaliku omavalitsuse asutusel, avalik-õiguslikul ülikoolil, advokatuuril, notaril, kohtutäituril, vandetõlgil ja muul avaliku halduse ülesandeid täitma volitatud asutusel, samuti laiemal avalikkusel.
Seega on tulevikus tõlkevärava kasutajate ring tunduvalt laiem, kui põhimääruses nimetatud kuus asutust. Selline konkreetsete asutuste nimetamine põhimääruses võib seaduseelnõu 759 SE seletuskirja valguses olla mõistetav, kuid leiame, et kasutajate ringi edasise laienemise tõttu vajab norm kas dünaamilisemat lahendust või kui soovitakse säilitada suletud loetelu, siis tuleks seletuskirjas selgitada, et iga uue kasutajaasutuse liitumisel tuleb põhimäärust muuta. Lisaks soovitame kaaluda põhimäärusesse sellise mehhanismi lisamist, mis selgitab, kuidas uued kasutajaasutused lisanduvad ja kas tulevikus liitujad muutuvad kaasvastutavaks töötlejaks või üksnes kasutajaasutuseks.
Siinjuures juhime tähelepanu sellele, et ka KeeleS § 71 lõike 6 punkt 5 näeb ette, et andmekogu põhimääruses tuleb sätestada juurdepääs andmekogule ning sellega liitdestamise täpsemad tingimused ja kord.
	Selgitame. Jah, olete õigesti aru saanud, et iga uue kasutajaasutuse liitumisega täiendame põhimäärust. Liidestuda saavad ainult kasutajaasutused ning seda vaid haldajaga sõlmitud kokkuleppe alusel. 
 

	1.2. 
	Eelnõu § 2 lõike 2 kohaselt on EKI tõlkevärava haldaja. Lähtudes põhimääruse § 2 lõikes 4 loetletud ülesannetest, siis ilmselt on haldaja puhul silmas peetud andmekogu vastutavat töötlejat. Märgime, et avaliku teabe seaduse (AvTS) andmekogu regulatsiooni vaatest ei ole „haldaja“ iseseisev põhiroll ning võib tekitada ebaselgust, kui seda kasutatakse 1 Avaliku teabe seaduse ja keeleseaduse muutmise seadus 759 SE 2 (4) vastutava, kaasvastutava või volitatud töötleja rolli kõrval. Palume eelnõus täpsustada mõiste „haldaja“ kasutamist ning andmekogu pidamise ja isikuandmete töötlemise rollijaotust. Kuna KeeleS § 71 sätestab EKI ja kasutajaasutuste kaasvastutuse, tuleb põhimääruses selgelt avada, millises ulatuses puudutab kaasvastutus andmekogu pidamist ning millises ulatuses andmekogus olevate isikuandmete töötlemist
	Selgitame. Eelnõu ja seletuskirja muudetud. "Haldaja" ei ole uus roll.  Nagu § 2 pealkiri viitab, on tegemist kaasvastutavate ja volitatu sättega, mis seab osaliselt paika ka rollide üldise raami ning täpsemad ülesanded sätestatakse §-s 3. Haldaja lähtus sisulisest kaasvastutavate ülesannetest kus EKI haldab keskselt andmekogu ning teeb seetõttu ka arendushanked. 

Kuna määruse § 3 sätestab nagunii kaasvastutavate ülesanded täpsemalt, on § 2 lg 2 välja jäetud. Lähtuvalt §-st 3 on ülesanded täpsustatud ning § 3 lõikes 2 esitatakse täpsustus, et EKI kui edaspidiselt määruse konteksis haldaja, täites haldajale omaseid kindlaid ülesandeid. Seega lähtutakse tema ülesannete olemusest, kus mõte ei olegi muuta või defineerida uusi mõisteid.

	
	Eelnõu § 4 järgi peetakse tõlkeväravat infotehnoloogilise andmebaasina. Märgime, et kuni 2007. aastani kehtinud andmekogude seadus nägi ette andmekogu tehnilise ülesehituse ja tasandite kirjeldamise põhimääruses. AvTS sellist nõuet enam ei sisalda, mistõttu ei oma mõiste „infotehnoloogiline andmebaas“ iseseisvat regulatiivset tähendust ega anna põhimäärusele õiguslikku lisaväärtust. Tegelikult tuleneb juba AvTS § 431 lõikes 1 toodud andmekogu mõistest see, et tegemist on infosüsteemis peetava andmete kogumiga ning küberturvalisuse seadusest tulenevalt kujutab infosüsteem endast digitaalset andmetöötlust. Soovitame sätte põhimäärusest eemaldada või siis seletuskirjas selgitada, mida mõistetega „infotehnoloogiline andmebaas“ tegelikult on silmas peetud.
	Selgitame. Eeelnõu ja seletuskirja täiendatud. Infosüsteemi ülesehitus võib omada korralduslikku sisu, ning andmekaitse vaatest loob see suuremat läbipaistvust. Seetõttu ei ole selle käsitlemine vale või kellegi õigusi kahjustav, pigem vastupdi.
 
Sättes täpsustatakse andmekogu eriosad, et määrata neile teatud erikriteeriumid. Lisatud alamosaleon rakendatud madalamad turvameetmedmistõttu on säte eelnõus asjakohane. Eelnõuja seletuskirja on täpsustatud (vt nii §-d 4 kui 5). 

	1.3. 
	Eelnõu § 2 lõike 3 kohaselt on tõlkevärava volitatud töötlejal õigus vajadusel kaasata arendus- ja hooldustööde tegemisse teise volitatud töötleja, sõlmides temaga lepingu, olles hinnanud isikuandmete töötlemise eesmärke, vajadust ja riske ning teavitades sellest mõistliku aja jooksul tõlkevärava haldajat.
Selliselt sõnastatud säte annab andmekogu volitatud töötlejale küll õiguse kaasata teine volitatud töötleja, kuid ei sätesta piisavalt selgelt kaasvastutavate töötlejate kontrolli ega heakskiidu mehhanismi. IKÜM loogika järgi ei saa volitatud töötleja teist volitatud töötlejat kaasata ilma vastutava töötleja eelneva konkreetse või üldise loata ning vastutaval töötlejal peab olema võimalus hinnata kaasamise tingimusi ja esitada vastuväiteid. Seega, arvestades tõlkeväravas töödeldavate andmete tundlikkust, ei ole piisav üksnes haldaja teavitamine mõistliku aja jooksul, vaid sätte sõnastust tuleks muuta selliselt, et oleks aru saada, et teise volitatud töötleja kaasamine eeldab eelnevat kirjalikku üld- või erivolitust ning kaasvastutavatel töötlejatel või vähemalt haldajal oleks sisuline võimalus hinnatakaasamise mõju andmetöötlusele ja turvariskidele.
	Selgitame. Eelnõu täpsustatud ja seletuskirja täiendatud.

RIT pakub riigiasutsutele keskselt pilvandmeteenust, seetõttu on ta ka volitatud tööteljaks, majutades tõlkevärava andmeid. Allvolitatu töötlus on põhimäärusest välja jäetud. 

Kehtib üldine reegel kus tõlkevärava kontekstis on kaasvatutavad jätnud hanked ja lepingud andmekogu haldamisel EKI ülesandeks ning EKI omakorda hangib teenuseid riigi keskselt IT-majalt (RIT), kellele on keskselt usaldatud kesksete teenuste osutamine.

EKI teeb RIT-iga lepingu ning seega otsustab EKI, millised on konkreetse hanke tingimused, kaasates lähtuvalt teemadest kaasvastutavaid töötlejaid. 

	1.4. 
	Eelnõu §-des 6–8 sätestatakse kasutajaasutuste, tõlkepartnerite, lõppkasutajate, tõlketööde, tõlgitava teabe, tõlkemälu, teavituste ja logide andmed. Tõlgitava teabe ja lisa- või taustamaterjali andmetena on nimetatud teave alg- ja sihtkeeles, sh isikuandmed ja eriliiki isikuandmed lähtuvalt tõlketöö sisust. Samuti on tõlkemälu andmetena nimetatud ka tõlkesegmendid lähte- ja sihtkeeles, sh isikuandmed ja eriliiki isikuandmed lähtuvalt tõlketöö sisust. Seletuskirjas on selgitatud, et tõlgitav tekst võib sisaldada väga tundlikke andmeid, näiteks terviseandmeid, süüteoandmeid või maksuandmeid.
Seega lubab eelnõu töödelda tõlkimist vajavas tekstis sisalduvaid isikuandmeid, kuid ei loo piisavalt selgeid töötluspiiranguid ega täiendavaid kaitsemeetmeid selleks, et eriliiki või piiratud juurdepääsuga andmed ei liiguks tõlkemäludesse, jagatud tõlkemäludesse või avalikesse anonüümitud tõlkemäludesse. Samas on tõlkemälu olemus korduvkasutus, mis tähendab, et kui tundlik teave jõuab tõlkemällu, võib see hiljem sattuda teise tõlketöö, teise asutuse, tõlkepartneri või avalikustamise protsessi mõjualasse. 
Palume eelnõus selgelt sätestada, et tõlgitavas tekstis sisalduvaid isikuandmeid ja eriliiki isikuandmeid töödeldakse üksnes konkreetse tõlketöö tegemiseks ning neid ei kanta jagatud ega avalikku tõlkemällu, kui selleks puudub eraldi õiguslik alus ja kontrollitud anonüümimise või juurdepääsupiirangu mehhanism. Lisaks soovitame täiendada eelnõu § 3 selliselt, et oleks selgelt aru saada, et iga kaasvastutava töötleja ülesandeks on tema hallatava tõlkemälu juurdepääsuulatuse määramine, andmete õiguspärane tõlkemällu kandmine, vajaduse korral andmete pseudonüümimine või anonüümimine ning avalikustamise eelsete kontrollitoimingute tegemine
	Arvestatud. Eelnõu ja seletuskirja on täiendatud. 

Eelnõu on täpsustatud viitega seaduse andmekoosseisudele, sest nii tõlgitavas teabes kui tausta- ja lisamaterjalides võivad sisalduda keeleseaduse § 71 lõikes 3 nimetatud isikuandmed. Kuna tõlgitav sisu võib olla absoluutselt igasugune tekst ehk eluline sisu, ei ole võimalik ammendavalt tekstide pinnalt andmekoosseise reguleerida. Selleks võib olla sisuliselt ükskõik milline tekst. Soovitatud § 3 täiendus asub §-s 10.

	1.5. 
	Eelnõu § 1 lõike 1 punktide 3–4 kohaselt võimaldatakse igaühel tõlkida teavet eesti keelest ja eesti keelde, kasutades avalikke anonüümitud tõlkemälusid, ning avalikustatakse anonüümitud tõlkemälud. Eelnõu § 10 lõikes 4 on sätestatud, et teabeväravas avalikustatakse juurdepääsupiiranguta andmed. Seletuskiri selgitab, et avalikud tõlkemälud on kontrollitult puhtad ega sisalda isikuandmeid, ärisaladusi ega muud konfidentsiaalset infot. Ühtlasi märgitakse seletuskirjas, et avalikke tõlkemälusid jagatakse huvitatud osapooltega avaandmete teabeväravas.
Samas ei ole eelnõu tekstis ega ka seletuskirjas piisvalt selgelt sätestatud, millal võib tõlkemälu pidada anonüümseks, kes anonüümimist kontrollib, kas ja kuidas kontroll dokumenteeritakse ning kes vastutab avalikustamise otsuse eest. Samuti on § 10 lõike 4 sõnastus „juurdepääsupiiranguta andmed“ liiga lai, kuna juurdepääsupiirangu puudumine ei tähenda automaatselt, et andmed on isikuandmete kaitse mõttes anonüümsed või avaandmetena avaldamiseks sobivad. Avalikustamise eelduseks peab olema kontrollitud ja dokumenteeritud anonüümsus, mitte üksnes asjaolu, et teabele ei ole määratud juurdepääsupiirangut.
Leiame, et eelnõus tuleks eristada juurdepääsupiirangu puudumist, avalikustamist, avaandmetena kättesaadavaks tegemist ja anonüümimist. Avalikustada ei tohiks kõiki juurdepääsupiiranguta andmeid, vaid üksnes kontrollitud ja dokumenteeritult anonüümitud tõlkemälusid, mille puhul on hinnatud tuvastamisega kaasnevat riski
	Osaliselt arvestatud. Seletuskirja täiendatud.

Selgitame  Seletuskirjas ei ole võimalik ammendavalt loetleda, millal on üks või teine kasutajaasutuse teave anonüümne. See sõltub teabe sisust ja rakendatavatast anonüüümimise tehnoloogiast. Samuti muutub tehnloogia ajas, mistõttu on hinnang püsivalt muutuv. Nagu ikka sel puhul, peab vastutav töötleja hindama riske, muutma mõjuhinnnanguid ja tagama IKÜM põhimõtete täitmise (art 5, 25 jne). 

Nagu sätestab põhimääruse § 10 lg 1, tagab iga kasutajaasutus, et isikuandmed ja juurdepääsupiiranguga andmed ei satu avalikku tõlkemällu. Seda EKI hinnata ega kontrollida ei saa, sest esmalt ei oma EKI iga teabevaldaja sisule juurdepääsu (vt § 10 lg 3) ja teisalt seetõttu, et EKI ei saa sisulisi otsuseid langetada teabevaldajate kui kaasvastutavate eest. Vaid iga teabevaldaja oskab hinnata sisu tundlikkust lähtuvalt valdkonnaspetsiifikast. Seega ei kontrolli EKI kui haldaja juurdepääsupiirangu rakendamist ja teabe avalikustamist (põhimääruse § 3 lg 1 p-d 1 ja 2, § 10 lg 1).

Sisuliselt toimub andmete avalikustamine sarnaselt avaandmete teabeväravale. Avalikustada saab teavet, mille puhul puudub kahtlus kellegi õiguste rikkumiseks (isikuandmed, ärisaladus või tundlik sisu AvTS §-st 35).

Seega pakub EKI küll toetavaid meetmeid ja vahendeid, kuid ei saa ise tagada, et avalikustamine on kooskõlas AvTS-is või muus õigusaktis sätestatud põhimõtetega. Seda saab tagada üsknes kaasvastutav tööteja ehk kasutajaasutus oma otsusel, sest iga asutus määrab ise, kas andmed ka tegelikult avalikustada saab.

Kõik tegevused logitakse (digitaalne dokumenteerimine) ning iga teabe avalikustamise otsusab avalikustamistoimingu teinud asutus.



	1.6. 
	Eelnõu § 10 lõike 1 kohaselt tagab kasutajaasutus, et isikuandmed ja juurdepääsupiiranguga andmed ei satu avalikku tõlkemällu ning haldaja ei kontrolli juurdepääsupiirangu kohast rakendamist. Seletuskirjas on põhjendatud seda sellega, et haldaja ei pääse ligi kaasvastutaja andmetele ega pruugi omada taustainfot piirangu üle otsustamiseks.
On igati mõistetav ja arusaadav, et konkreetse teabe osas juurdepääsupiirangu määramine on üldjuhul selle teabe valdaja ehk kasutajaasutuse ülesanne, kuid samas ei saa see tähendada seda, et EKI-l andmekogu vastutava töötlejana siin üldse mingit vastutust ei ole. Kui EKI on tõlkevärava haldaja ja kaasvastutav töötleja, peab tal olema vähemalt süsteemne kontroll selle üle, et avalikustamise, tõlkemällu kandmise ja juurdepääsuõiguste mehhanismid töötavad nõuetekohaselt. See ei tähenda, et EKI peab hindama iga dokumendi sisulist juurdepääsupiirangut, kuid ta peab tagama tehnilised ja korralduslikud kontrollid, mis väldivad piiratud või isikuandmetega teabe sattumist avalikku tõlkemällu. Soovitame sõnastust muuta selliselt, et oleks aru saada, et kasutajaasutus vastutab konkreetse teabe juurdepääsupiirangu määramise ja andmete klassifitseerimise eest, kuid haldaja tagab tehnilised ja korralduslikud meetmed, mis võimaldavad piiranguid süsteemis rakendada, kontrollida ja rikkumisi tuvastada.
	Selgitame. Meie hinnangul tuleneb põhimäärusest selgelt, kes pakub tehnilsi vahendeid ja kes teeb otsustuse teabe avalikustamisks (vt eelmist vastust). 

	1.7. 
	Eelnõu § 11 lõike 1 kohaselt tagatakse tõlkevärava andmetele otsejuurdepääs turvalise andmevahetuskihi kaudu. Sama paragrahvi lõike 2 kohaselt kontrollitakse ligipääsuõiguse teostamisel õiguste kehtivust. Samas seletuskirjas on selgitatud, et tõlkevärava andmetele on juurdepääs turvalise internetiühenduse HTTPS kaudu ning lõppkasutaja toimingute teostamisel kontrollitakse tarkvaraliselt tema õiguste piisavust ja kehtivust.
Juhime tähelepanu sellele, et eelnõu ja seletuskiri ei ole selles osas täielikult kooskõlas.
Eelnõu kasutab mõistet „turvaline andmevahetuskiht“, seletuskiri aga HTTPS-ühendust. Kui mõeldakse X-tee kaudu toimuvat andmevahetust, siis tuleks seda täpsustada; kui mõeldakse turvalist veebipõhist juurdepääsu, siis tuleks kasutada täpsemat sõnastust.
Samuti ei piisa ainult õiguste kehtivuse kontrollimisest, vaid kontrollida tuleb ka õiguste piisavust, ulatust, rollipõhisust, vajaduspõhisust ja kehtivust konkreetse kasutajaasutuse või tõlketöö suhtes. Palume eelnõu ja seletuskirja selles osas täpsustada.
	Arvestatud. Selgitame. Seletuskiri muudetud. 
X-teed tõlkevärav ei kasuta. Mõeldud oli seda, et lõppkasutajad kasutavad turvalist andmevahetusprotokolli HTTPS. Seletuskiri muudetud.

	1.8. 

	Eelnõu § 14 kohaselt peetakse logi andmete sisestamise, muutmise ja päringute üle. Logisse kantakse tegevuse sooritaja, tegevuse sisu, tegevuse aeg, käsitletud sihtobjekt ja muudatuse tulem sihtobjektis. Logi säilitatakse kaks aastat ning seejärel kustutatakse.
Ilmselgelt on logimise reguleerimine vajalik ja asjakohane. Küll aga tuleks hinnata, kas logiandmete koosseis on piisav ka vaatamise, allalaadimise, tõlkemällu kandmise, tõlkemälust eemaldamise, avalikustamise, kustutamise ja juurdepääsuõiguste muutmise toimingute kontrollimiseks. Arvestades tõlkevärava väga suurt kaitsetarvet ja võimalust, et töödeldakse eriliiki isikuandmeid, peaks logimine hõlmama kõiki olulisi andmetele juurdepääsu ja andmete edasise kasutamise toiminguid, mitte üksnes sisestamist, muutmist ja päringuid.
	Selgitame. Eelnõu ja seletuskirja on täpsustaud. Põhimääruse § 14 lg 2 täpsustab, et logisse kantakse tegevuse sooritaja, tegevuse sisu, tegevuse aeg, käsitletud sihtobjekt ja muudatuse tulem sihtobjektis. Tegevuse sisu võib olla nii sisestamine, muutmine kui vaatamine (§ 14 lg 1). Muutmise alla läheb igasugune tegevus, sh eemaldamine, kustutamine vms. Selleks, et tagada normi selgus, on eelnõu muudetud.




	1.9. 
	Seletuskirjas on esitatud andmekaitsealane mõjuhinnang, milles märgitakse, et tegemist on seaduse rakendusaktiga, eelnõus käsitletud tegevused ei too sisuliselt kaasa uusi töötlustoiminguid ning võrreldes kehtiva seadusega töötluse eesmärgid ja ulatus oluliselt ei muutu. Samuti leitakse, et negatiivne mõju andmesubjektidele on vähene. Siinsamas aga kirjeldab seletuskiri, et tõlkeväravas võib töödeldav tekst sisaldada väga tundlikke andmeid, sh terviseandmeid, süüteoandmeid ja maksuandmeid ning eelnõu § 5 kohaselt on tõlkevärava kaitsetarve väga suur.
Leiame, et seletuskirja mõjuhinnang on liiga üldine ega ava piisavalt riske, mis tulenevad sellest, et tõlgitav tekst võib sisaldada eriliiki isikuandmeid ja muud tundlikku teavet, tõlkemälud on korduvkasutatavad ja osad neist on plaanis avalikustada, süsteem sisaldab rollipõhist juurdepääsu ja peakasutaja õigusi, seletuskiri viitab automaatalgoritmidele sobiva tõlkija leidmiseks ning avalikud anonüümitud tõlkemälud võivad sisaldada isiku tuvastamise riski. Palume seletuskirjas mõjuhinnangut täiendada konkreetsema riskianalüüsi ja kaitsemeetmete kirjeldusega. Ei ole veenev järeldada, et lisariske ei kaasne, kui samal ajal tunnistatakse väga suurt kaitsetarvet ning võimalust töödelda eriliiki ja muid tundlikke andmeid.
	Selgitame. Tõlkevärava andmekogu loomine otsustati keeleseaduse muudatusega, mis jõustus 16.03.2026 (vt siit). Tõlkevärava andmekogu põhimääruse seletuskirjas saab kajastada täpsustavaid ja korralduslikke meetmeid, kuid sisuline otsusus sellise andmekogu loomiseks – seega võimalikke riskide mõju soovitud eesmärgi saavutamiseks - tehti seaduandja poolt selle aasta kevadel.

Oleme seletuskirja täiendanud põhjendustega, mis saavad tegevusi täpsustada, kuid mitte kaaluda enam seda, kas andmekogu luua ja kas selles eriliigilisi isikuandmeid töödelda. 

Lisaks selgitame, et tõlketöid tehti ja telliti ka enne andmekogu loomist. Ka siis kasutati selleks erinevaid volitatud töötlejaid ning teavet hoiti infosüsteemis (olgu dokumendiregister vms). Ka teabe sisu ei ole muutunud uue andmekogu loomisega. Kuna lähtuvalt põhimäärusest ei ole haldajal ligipääsu kasutajaasutuste teabele, ei kaasne teabe haldamisega riske, mis mõjutaks oluliselt andmesubjekte seniest enam. Seda on mõjuhinnnagus selgitatud. Selgitusi on täiendatud, kuid riskihinnang ei muutu.

	
	Rahandusministeerium

	

	2.1. 
	Eelnõus ja seletuskirjas on toodud Tõlkevärava kaasvastutavad töötlejad. Palume sellest loetelust Rahandusministeeriumi välja jätta põhjusel, et Rahandusministeerium Tõlkeväravat hetkel kasutusele ei võta;
	Arvestatud. Eelnõu ja seletuskiri muudetud.


	2.2.
	Eelnõu seletuskirjas on öeldud, et määruse rakendamiseks täies mahus vahendid riigieelarves puuduvad – palume seletuskirjas välja tuua, millise asutuse eelarvest kaetakse Tõlkevärava arenduskulud juhul, kui Justiits- ja Digiministeeriumi digipöörde voorust ega riigieelarve läbirääkimiste tulemusena raha ei eraldata.

	Arvestatud. Seletuskirja täiendatud. 


	
	Siseministeerium

	

	
	1. Andmete kaitse ja turvameetmete proportsionaalsus
Eelnõu § 5 kohaselt peavad tõlkevärava turvameetmed tagama konfidentsiaalsuse turvaklassi S3, tervikluse turvaklassi T3 ja käideldavuse turvaklassi K2 ning tõlkevärava kaitsetarve on
väga suur.
Siseministeerium nõustub, et tõlkeväravas töödeldavate andmete kaitse on oluline, arvestades, et tõlgitav teave võib sisaldada isikuandmeid, eriliiki isikuandmeid, juurdepääsupiiranguga
teavet või muud tundlikku teavet. Samas on andmete kaitseks rakendatavate meetmete proportsionaalsus samuti oluline, kuna kõrgendatud turvanõuete rakendamine võib kaasa tuua märkimisväärse tehnilise, korraldusliku ja rahalise koormuse. Konfidentsiaalsuse turvaklass S3 eeldab tavapäraselt andmete krüpteerimist ja mitmetasandilist autentimist ning seda rakendatakse üldjuhul ülisalajase iseloomuga teabe kaitseks.
Palume seletuskirjas täiendavalt põhjendada eelkõige  konfidentsiaalsuse turvaklassi S3 valikut ja selle proportsionaalsust. Seletuskirjas on märgitud, et tõlkeväravas võib töödelda muu hulgas terviseandmeid, süüteoandmeid ja maksuandmeid, kuid täiendavalt vajab selgitamist, miks on kogu andmekogu puhul vajalik just S3 taseme konfidentsiaalsus ning kas kõigi andmekoosseisude ja kasutusjuhtude puhul on selline kaitsetase põhjendatud.
Samuti palume hinnata, kas eelnõus sätestatud turvanõuded ja kavandatav turvaklass on omavahel piisavas kooskõlas. Kui andmekogule nähakse ette väga suur kaitsetarve ja konfidentsiaalsuse turvaklass S3, peaks eelnõust või seletuskirjast selgemalt nähtuma, millised tehnilised ja korralduslikud meetmed selle taseme tagamiseks rakendatakse. Näiteks ei ole eelnõus praegu selgelt käsitletud andmete varundamist, taastamist, juurdepääsude regulaarset kontrolli ega muid kõrgendatud kaitsetarbega andmekogu pidamisel olulisi meetmeid. 
Palume eelnõu ja seletuskirja täiendada selliselt, et kavandatud turvaklass, selle põhjendus ning turvaklassist tulenevad nõuded oleksid omavahel loogilises ja kontrollitavas seoses.
	Selgitame. Seletuskirja on täiendatud.
Turvaklass on valitud lähtuvalt kasutajaasutuste teabe tundlikkusest ja lähtudes E-ITSi metoodikast.  Samuti selgitame, et õigusakti seletuskiri ei asenda kõiki kordi, juhiseid ja meetmete kirjeldusi, mida E-ITS-i raames tuleb rakendada. Seletuskiri ei ole dokument mille kaudu turvalisust rakendatakse, samuti ei ole võimalik selles selgitada kõiki detaile turvakaalutlustel (AvTS § 35 lg 1 p 9).




	
	2. Mõistete ja rollide selgus
A. Eelnõus kasutatakse mitut omavahel seotud mõistet ja rolli, sealhulgas „kasutajaasutus“, „andmeandja“, „andmete esitaja“, „lõppkasutaja“, „tõlkepartner“, „kaasvastutav töötleja“, „haldaja“ ja „volitatud töötleja“. Kuigi osa mõisteid on eelnõus sisustatud, võib rollide ja vastutuse jaotus jääda adressaadile ebaselgeks, kuna sarnaseid või osaliselt kattuvaid rolle
kirjeldatakse eri sätetes erinevate mõistete kaudu.
Palume eelnõus ja seletuskirjas mõistete kasutus läbivalt üle vaadata ning vajadusel struktuursemalt selgitada, milline isik või asutus millises rollis tegutseb, milliseid andmeid ta esitab või töötleb ning mille eest ta vastutab. See on oluline nii andmekaitseõigusliku vastutuse, juurdepääsuõiguste haldamise kui ka andmete õigsuse ja turvameetmete rakendamise seisukohalt.
B. Samuti juhime tähelepanu eelnõu § 10 lõikele 1, mille kohaselt tagab kasutajaasutus, et isikuandmed ja juurdepääsupiiranguga andmed ei satu avalikku tõlkemällu, ning haldaja ei kontrolli juurdepääsupiirangu kohast rakendamist. Palume täpsustada, kuidas jaguneb selle kohustuse täitmisel vastutus kasutajaasutuse, haldaja ja volitatud töötleja vahel. Kasutajaasutus saab küll kehtestada sisemised reeglid ja juhised, kuid nende tehniline rakendamine sõltub tõlkevärava funktsionaalsusest ja volitatud töötleja tagatud tehnilistest lahendustest. Seetõttu palume selgitada, milliste tehniliste ja korralduslike meetmetega tagatakse, et kasutajaasutuse kehtestatud piirangud tegelikult välistavad isikuandmete ja juurdepääsupiiranguga teabe sattumise avalikku tõlkemällu. 

C. Lisaks palume seletuskirjas täiendavalt kirjeldada, millest on lähtutud kaasvastutavate töötlejate rollide kujundamisel ning kuidas on kavandatud isikuandmete kaitse üldmääruse artikli 26 kohase ühise vastutuse rakendamine praktikas. Eelkõige palume selgitada, kuidas on kavandatud kaasvastutavate töötlejate omavaheline vastutuse jaotus ning millisel viisil tagatakse, et ühise vastutuse põhimõtted on kaasvastutavate töötlejate vahel ühtselt kokku lepitud ja andmesubjektidele teatavaks tehtud. Kuigi seletuskirjas on märgitud, et kaasvastutavad töötlejad lepivad ühise vastutuse korralduses omavahel kokku, ei nähtu eelnõust ega seletuskirjast piisava selgusega, kuidas on tagatud sellise kokkuleppe sõlmimine ning ühetaoline rakendumine kõigi kaasvastutavate töötlejate suhtes.
	Selgitame. Seletuskirja on täiendatud. 
Eelnõu lähtub keeleseaduses ja andmekaitse üldmääruses toodud mõistetest. Keeleseadus sätestab, et riigiasutused on kasutajaasutused ning kuna nende ülesanneteks andmekogu loodi, on nad ühtlasi ka kaasvastutavad töötlejad. Kõik, mis andmekaitse üldmääruses on toodud vastutava töötleja kohustusena, kehtib ka kaasvastutavate töötlejate osas.

 


 Et isikuandmed ja muu juurdepääsupiiranguga teave ei satuks avalikku tõlkemällu on kasutajaasutuse ja haldaja ühine pingutus kus eri osapooled rakendavad eri tüüpi meetmeid tervikkaitse saavutamiseks. Haldaja hoolitseb, et süsteemis on keeletehnoloogilised vahendid (sh anonüümija) ja funktsionaalsed vahendid, mis võimaldavad teavet tõlkemällu lisada ning rakendatud on eraldi mehhanismid, et kaasvastutav veenduks enne andmete lisamist, et need ei sisalda juurdepääsupiiranguga teavet.  Selleks on korralduslikud meetmed, et suunata asutus teavet ka sisuliselt üle hindama. Rõhutame, et käesoleva andmekogu loomisega ei ole muudetud andmehalduse üldpõhimõtteid ega kavandatud keskselt kõikide juurdepääsupiirangu aluste haldamist. Tööriistu mis oleksid välja töötatud ükskõik millise juurdepääsupiirangu aluse tarvis, ei eksisteeri, mistõttu avalikku tõlkemällu saab lisada teavet siiski vaid senisel moel – kontrollides sisu ka inimsilma poolt üle. 



Kaasvastutajate töötlejate vastutusvaldkonnad on kindlaksmääratud tõlkevärava põhimääruse paragrahvis 3. Kui praktikas tekib korralduslikke küsimusi, mida põhimäärus ei kajasta, saab põhimäärust täiendada või lahendada see omavahelise kokkuleppega. Eeldame, et põhimääruses sätestatu kajastab osapoolte kokkulepet, mida saab vajadusel täiendada. Tõlkevärava andmekogu põhimäärus kui rakendusakt ei saa reguleerida vastutuse jaotust, mis tuleneb juba teistest õigusaktidest. 

	
	3. Andmete säilitamine ja kustutamine
Eelnõu § 14 lõikes 3 sätestatakse logiandmete säilitamise tähtaeg, mille kohaselt säilitatakse logi kaks aastat kande või päringu tegemisest arvates ning säilitustähtaja möödumisel logiandmed kustutatakse.
Samas ei nähtu eelnõust ega seletuskirjast piisava selgusega, millistel alustel ja kui kaua säilitatakse andmekogu põhiandmeid, sealhulgas tõlketöid, tõlgitavat teavet, lisa- ja taustamaterjale ning tõlkemälusid. Arvestades, et eelnõu § 7 kohaselt võivad tõlgitav teave,
lisa- ja taustamaterjalid ning tõlkemälu tõlkesegmendid sisaldada isikuandmeid ja eriliiki isikuandmeid, on säilitamise põhimõtete selge reguleerimine andmekaitse seisukohalt oluline.
Palume eelnõus või seletuskirjas täpsustada andmete säilitamise, kustutamise, anonüümimise ja vajadusel arhiveerimise põhimõtteid. Eelkõige palume selgitada, kui kaua säilitatakse tõlketöid ja tõlkemälusid, kes otsustab nende säilitamise või kustutamise, kas erinevatele tõlkemälude liikidele kohalduvad erinevad säilitamispõhimõtted ning kuidas tagatakse, et isikuandmeid ei säilitata kauem, kui see on vajalik tõlkevärava eesmärkide täitmiseks.
	Arvestatud. Selgitame. Seletuskirja täiendatud. 

Selgitame, et andmete säilitustähtajad on sätestatud keeleseaduses. KeeleS § 71 lg 4 näeb ette, et tõlkeandmekogu andmeid säilitatakse järgmiselt:
1) tõlketöö tehnilisi andmeid seitse aastat pärast tõlketöö vastuvõtmist selle tellija poolt;
2) tõlketöö telllja ja tõlketöö täitja isikuandmeid kolm aastat pärast isiku tõlkeandmekogule juurdepääsu lõpetamist;
3) tõlkemälus, tõlgitavas teabes ning lisa- ja taustamaterjalis sisalduvaid isikuandmeid, sealhulgas eriliiki isikuandmeid andmeid kuus kuud pärast tõlketöö valmimist ja vastuvõtmist tellija poolt;
4) sõnastikest, terminibaasidest ja avalikest tõlkemäludest kogutud andmeid anonüümitud kujul tähtajatult.


	
	4. Logimine, juurdepääs ja muud turvanõuded
Eelnõu § 14 reguleerib tõlkeväravas andmete sisestamise, muutmise ja päringute logimist ning logi säilitamise tähtaega. Arvestades eelnõu §-s 5 kavandatud väga suurt kaitsetarvet ja turvaklasse, palume hinnata, kas logimise regulatsioon on piisavalt detailne ning kooskõlas kavandatud turvatasemega.
Palume eelnõus või seletuskirjas täiendavalt selgitada, kas ja kuidas toimub juurdepääsuõiguste regulaarne kontroll, logide kontrollimine, turvaintsidentidele reageerimine, andmete varundamine ja taastamine. Kui need küsimused on reguleeritud muudes dokumentides või infoturbemeetmete kaudu, palume sellele seletuskirjas viidata. Praegusel kujul võib jääda ebaselgeks, kas eelnõus sätestatud regulatsioon on piisav kavandatud väga suure kaitsetarbega andmekogu pidamiseks.
	Selgitame.
Logimise regulatsioon ja detailsus on kavandatud koostöös kasutajaasutustega, sh Politsei- ja Piirivalveametiga. Logisüsteem on dokumenteeritud (https://github.com/keeleinstituut/tv-wiki/wiki/B-21.-Auditlogid-(Tegevuste-logimine-ja-logide-vaatamise-v%C3%B5imalus). Regulatsioon ei erine kuidagi teistest tundlikke andmeid hallatavatest andmekogudest.
Turvaintsidentidele reageerimise, andmete varundamise ja taastamise osas vt eelnevat vastust S3 turvaklassi teemal. 

	
	5. Keelelised ja normitehnilised täpsustused Palume üle vaadata järgmised keelelised ja normitehnilised küsimused.
Eelnõu § 3 lõike 1 punktis 4 on sätestatud, et kaasvastutav töötleja „tagab isikuandmetega seotud rikkumisest järelevalveasutuse teavitamise ja vajadusel andmesubjektile, edastades /…/“. Sätte sõnastus vajab parandamist. Eeldatavalt on mõeldud, et  kaasvastutav töötleja tagab isikuandmetega seotud rikkumisest järelevalveasutuse ja vajadusel andmesubjekti teavitamise.
Palume sätte sõnastust vastavalt täpsustada.
Eelnõu § 6 lõike 1 punktis 4 nimetatakse kasutajaasutuse andmetena „regulaarsed tööajad (nädalapäevad ja kellaajad)“. Seletuskirjas on sama sätte selgitamisel kasutatud väljendit „asutuse regulaarsete töötajate andmed“. Palume seletuskirja parandada, kuna eelnõu tekstist nähtuvalt on tegemist regulaarsete tööaegade, mitte regulaarsete töötajate andmetega.
Eelnõu § 6 lõike 4 punktis 5 nimetatakse tõlkevärava lõppkasutaja andmetena „töö- ja puhkeajad“. Seletuskirjas kasutatakse sama andmekoosseisu selgitamisel nii väljendit „töö- ja puhkeaeg“ kui ka „töö- ja puhkuseaeg“. Palume terminikasutus ühtlustada, kuna puhkeaeg ja puhkus või puhkuseaeg on õiguslikult erineva tähendusega mõisted.
	Arvestatud. Eelnõu ja seletuskirja on täpsustatud.


	
	Välisministeerium

	

	
	Teeme ettepaneku kaaluda tõlkeandmekogu laiendamist ka keeletoimetamisele.
	Arvestatud. Seletuskirja täiendatud. 
Selgitame, et tõlkevärav hõlmab juba keeletoimetamise ja kvaliteedikontrollide osa:
· tellimuste haldamine - Tõlkeväravas on olemas tellimuse tüübid, mis on seotud toimetamisega (nt "Toimetamine", "Tõlkimine (CAT), toimetamine" jne) , nii et kui asutusel on vaja tellida vaid toimetamist, saab Tõlkevärava kaudu seda teha. 
· CAT-tööriist: (augusti alguse seisuga) arendatavasse tõlketööriista lisatakse abivahendid nagu speller, grammatikakontrollija jms kvaliteedi kontrollimise vahendid.

	
	Kaitseministeerium

	

	
	1. Kaasvastutavate töötlejate loetelu ja regulatsiooni paindlikkus: eelnõu § 2 lõikes 1 on kaasvastutavad töötlejad nimetatud ammendava loeteluna. Samas märgitakse seletuskirjas
korduvalt, et tõlkevärava kasutamine on vabatahtlik ning asutused võivad vastavalt soovile edaspidi liituda jooksvalt. Kaitseministeerium juhib tähelepanu, et kui mõni täiendav riigiasutus soovib tulevikus tõlkeväravaga liituda, tuleb selleks igakordselt muuta Vabariigi Valitsuse määrust. Arvestades, et tõlkevärava eesmärk on kujuneda riigiüleseks lahenduseks, teeb Kaitseministeerium ettepaneku kaaluda kaasvastutavate töötlejate regulatsioon sätestada viisil,
mis võimaldab uute kasutajaasutuste lisandumist ilma iga kord põhimäärust muutmata.
	Mittearvestatud. 
Arvestades kasutajaasutuste vastutust ja rolli, on tegemist kaasvastutavate töötlejatega. KeeleS § 71 lg 6 p 1 näeb ette, et kaasvastutavad töötlejad loetletakse põhimääruses.

	
	2. GDPR (IKÜM): eelnõus ja seletuskirjas on käsitletud GDPR-i keskseid põhimõtteid (eesmärgipärasus, minimaalsus, turvalisus, läbipaistvus) ning määratud on kontaktpunkt andmesubjektidele kooskõlas GDPR artikliga 26. Seletuskiri lähtub eeldusest, et kuna
kasutajaasutused töötlevad samu andmeid juba praegu, ei muutu isikuandmete töötlemine sisuliselt. Kaitseministeerium juhib tähelepanu, et tegelikkuses siiski muutub töötlemise viis –
erinevate asutuste andmed koondatakse ühtsesse infosüsteemi ning kasutatakse ühiseid tõlkemälusid. Selle järgi muutub andmetöötluse korraldus ja riskiprofiil, mistõttu teeme ettepanaku seda mõjuanalüüsis põhjalikumalt käsitleda.
	Selgitame.. Seletuskirja täiendatud.


	
	3. Kaasvastutavate töötlejate mudel on kirjeldatud, kuid GDPR artikli 26 kohaselt peab kaasvastutajate omavaheline vastutuse jaotus olema võimalikult selgelt määratletud. Praegu jääb mitmes küsimuses (nt andmesubjekti õiguste täitmine, säilitamistähtajad,
kustutamisnõuded) vastutus pigem üldsõnaliseks.  Kaitseministeerium teeb ettepaneku kaaluda eelnõus sõnastuse täpsustamist.
	Selgitame.
Põhimääruses on väga selgelt välja toodud, et Eesti Keele Instituut kui tõlkevärava haldaja tagab andmetöötluse vastavuse õigusaktides sätestatule, sh tehniliste meetmete abil tõlkevärava andmete tervikluse, kaitse ja säilimise. See moodustab suure osa sisust, mis tuleb lähtuvalt E-ITSi nõuetest ka sisuliselt tagada. See sisaldab nii andmete säilitamist lähtuvalt toodud nõuetest, sh ka kustutamist, kui tähtaeg on möödas jne. Samuti on põhimääruses kirjas, kes koordineerib isikute pöördumisi ja kes peab andmesubjektile vastama. Seda ka võimalike rikkumiste korral. 


	
	4. Eelnõu § 10 lõikes 1 on sätestatud, et kasutajaasutus tagab, et isikuandmed ja juurdepääsupiiranguga andmed ei satu avalikku tõlkemällu ning haldaja seda ei kontrolli.
Selline lahendus asetab kogu vastutuse kasutajaasutusele. Arvestades, et andmekogus hakatakse (tõenäoliselt) töötlema ka eriliigilisi isikuandmeid, võiks kaaluda vähemalt tehniliste kontrollmehhanismide või täiendavate kaitsemeetmete rakendamist, mitte piirduda üksnes organisatsioonilise kohustusega.
	 vt eespool anonüümimise ja korralduslikud meetmed.

	
	5. Seletuskirjas viidatakse GDPR artikli 35 lõikele 10 ning järeldatakse, et üldine andmekaitse mõjuhinnang on piisav. Võttes arvesse andmekoguga liituvate asutuste põhitegevust ning sellest lähtuvalt tõlkevajadusi hakkab süsteem töötlema mh terviseandmeid, süüteomenetluse andmeid ja muid tundlikke andmeid ning kasutama ühiseid tõlkemälusid. Seetõttu on põhjendatud põhjalikum selgitus selle kohta, miks eraldiseisvat andmekaitsealast mõjuhinnangut ei peeta vajalikuks.
	Vt eespool antud vastuseid. Rõhutame, et samu andmeid töödeldi ka täna ja seda ka infosüsteemides või andmekogus (nt dokumendiregister), samuti rakendatati täna juba volitatud töötlejaid.  Ühine tõlkemälu ei ole muudatus, mis mõjutaks oluliselt isikute õiguste ja vabaduste riske.

	
	6. Seletuskirjas kasutatakse läbivalt mõistet "anonüümitud tõlkemälu", kuid ei selgitata, milliste meetoditega anonüümiseerimine toimub või kuidas hinnatakse anonüümiseerimise piisavust.
Arvestades Euroopa Kohtu ja Euroopa Andmekaitsenõukogu praktikat, teeb Kaitseministeerium ettepaneku seda põhimõtteliselt ja täpsemalt kirjeldada.
	Selgitame.
Vt eespool toodud vastuseid. Lisaks selgitame, et  andmekogu loomisega ei ole muudetud seaduses sätestatud põhimõtteid (nt AvTS vm eriseadused). Põhimäärus sätestab selgelt, et üldsusele kasutatavas tõlkemälus ei sisaldu juurdepääsupiiranguga teave. See teave on väga erinev ja mitmekülgne ning see ei piirdu isikuandmetega. Sisuliselt on tegemist protsessiga, mida asutus teeb täna teabe avalikustamisel, olles kaalunud kõiki avaliku teabe seaduses või muus eriseaduses sätestatud põhimõtteid. Need põhimõtted ei muutu.
Seletuskirjas toodud  "anonüümitud tõlkemälu" tähendab lihtsustatult, et see on tõlkemälu, mis sobib avalikustamiseks, st selles ei sisaldu KeeleS loetletud isiku- jm juurdepääsupiiranguga andmeid. Need mälud on anonüümimise tehnilise lahendusega analüüsitud tõlkemälu või sellinemälu, mille kohta ametnik on teinud otsuse, et selle mälu võib avalikustada. Nagu juba toodud, siis kõikideks alusteks ei ole olemas tehnilisi vahendeid, neid peaks iga teabevaldaja ehk kaasvastutav asutus ise välja töötama (nt mis on taktika, milline teave võib kahjustada välissuhtlust jne). 
Põhimäärus ega selle seletuskiri ei saa selgitada ega koondada kõiki praktikaid või tulevasi praktikaid ega detaile, milliste meetoditega anonüümiseerimine toimub või kuidas hinnatakse anonüümiseerimise piisavust. Vt selgitusi eespool. 
Seletuskirja on täiendatud erinevate juhiste viidetega ning esitatud üldistatud kokkuvõte, kuid seletuskirja ei ole otstarbekas integreerida juhiseid, kuna need on ajas muutuvad (sh Andmekaitsenõukogu enda juhised).  See ei tähenda, et neist ei saa lähtuda.
NB! Kui Kaitseministeeriumil on olemas vahendid ja kirjeldused mis hõlbustavad või selgitavad põhimõtteid täiendavalt, soovitame neid meiega jagada, mis võimaldab neid andmekogu kasutajatele jagada juhiste vms kaudu.

	
	Justiits- ja Digiministeerium

	

	
	1. EN § 1 – põhimäärusega on laiendatud keeleseaduse (KeeleS) § 71 lg 1 sätestatud eesmärki.
Seaduse tasandil on toodud lg 1 p 1 ja 2 toodud eesmärk, mitte aga 3–5 nimetatud eesmärgid.
Määrusega ei saa laiendada andmekogu eesmärki. Palume eelnõu viia kooskõlla seaduses
sätestatud eesmärgiga.
	Arvestatud. Eelnõu ja seletuskiri muudetud. 

	
	2. Palume EN § 3 teha järgmised sõnastuslikud muudatused:
„§ 3. Kaasvastutava ja volitatud töötleja täpsemad ülesanded
(1) Kaasvastutav töötleja:
(2) Andmesubjekti jaoks on kaasvastutavate töötlejate kontaktpunktiks Eesti Keele Instituut, kes korraldab vastuste andmise ja suhtluse kaasvastutavate ja volitatud töötleja vahel. Kaasvastutavad töötlejad ja volitatud töötleja teevad igakülgset koostööd andmesubjekti  pöördumiste lahendamisel. Lõpliku vastuse koostab vastutav töötleja, kelle andmetöötlust küsimus puudutab.“.
	Arvestatud. Eelnõu muudetud. 

	
	3. Palume selgitada EN § 4 vajalikust.
	Selgitame.  Eelnõu ja seletuskirja on täiendatud. 
Vt selgitust, mis on antud AKl-le eespool. 

	
	4. EN § 6 lg 1 p 4, lg 2 p 3, lg 4 p 5 – nähakse ette, et andmekogus töödeldakse isikute tööaegu, KeeleS § 71 lg 2 aga sellist andmekategooriat ette ei näe. Põhimäärusega ei saa laiendada töödeldavate isikuandmete raame. Palume andmekategooria eelnõust välja jätta ning täiendada seaduses toodud andmekoosseisu.
	Arvestatud.  Selgitame. 
Eelnõu §6 lg 4 p 5 välja jäetud.  Läbivalt on korrastatud andmekoosseise, kus asutuse lahtiolekuajad ning hanke võitja kui tõlkepartneri teenuse pakkumise ajad, on viidud kontaktandmete alla. Sisuliselt on tegemist avaliku teenuse ja avaliku asutuse tavapärase teabega. Mõeldud ei ole, et eraisik  kirjeldaks oma eraelulisi andmeid (mis ta teeb) vaid pelgalt formaalne teave, mis ajal teenust osutatakse. Sisuliselt koordineerib seda kaasvastutav töötleja, lähtudes asutuse töökorraldusest (asutuse tööajad,  avaliku hankega tellitud teenuse pakkuja).


	
	5. EN § 7 lg 2 - KeeleS § 71 lg 6 kehtestatud põhimääruse volitusnormi punktis 3 on sätestatud, et tõlkeandmekogu põhimääruses sätestatakse andmekogusse kantavate andmete täpsem koosseis. Viidatud lõikes on aga koosseis väga üldine võrreldes seaduses tooduga. Kui põhimääruses täpsemat koosseisu ette ei nähta, siis tuleb tuua andmekoosseis, mis on seaduses sätestatud ning kaaluda volitusnormi p 3 vajalikust seaduses. Tuleb vältida olukorda, kus tekiks mulje andmete töötlemise ulatuse laiendamisest või ebapiisavast piiritlemisest. Eelkõige tuleb selgelt eristada, et andmekogus töödeldakse üksnes seaduses sätestatud andmeid ning vältida üldsõnalisi viiteid andmete töötlemisele „vastavalt sisule“.
	Selgitame. Eelnõu ja seletuskirja täiendatud. 
Nii nagu seaduse ettevalmistamisel sai selgitatud, võib menetlus sisaldada sisuliselt igasuguseid andmeid ning seaduse üldine raam sellele viitabki. Eelnõus on tehtud viide seadusele. 
Kindlasti ei saa määrusega laiendada seaduses toodut, samuti annab seadus töödeldavate andmete  väga laia raami (mis oli ka mõte). Nii  ei ole võimalik seadust kuidagi isetahtsi laiendada, teisalt aga täpsustada andmekoosseise  täpsemalt (vt AKI vastused), sest loetelu  peakski katma ära mis iganes tõlgitava teksti sisu.


	
	6. EN § 9 kohaselt on andmeandjaks kasutajaasutus ja tema määratud lõppkasutaja lähtuvalt läbiviidavatest töödest. Selgitame, et kasutajaasutus on andmekogu kaasvastutav töötleja, kes kannab andmed andmekogusse oma seadusest tulenevate ülesannete täitmiseks. Andmeandja on
AvTS § 435 lg 2 kohaselt riigi- või kohaliku omavalitsuse asutused või muud avalik-õiguslikud või eraõiguslikud isikud, kui neil on seadusega või selle alusel antud õigusaktiga sätestatud kohustus andmekogusse andmeid esitada või kui nad teevad seda vabatahtlikult. Juhul kui andmekogul ei ole liidestunud ühegi teise riigi infosüsteemi kuuluvate andmekoguga, siis andmekogul puuduvad andmeandjad. Palume § 9 eelnõust välja jätta ning muuta seaduses põhimääruse volitusnormi.
	
Selgitame.  Meie hinnangul ei tulene andmekogude sättest, et andmeandjad tuuakse vaid siis, kui andmevahetus toimub teiste andmekogudega. 
Säte viitab vastupidiselt, et kõik kes andmeid annavad (olgu kohustatult või vabatahtlikult), on andmeandjad, sh isikud. 
Andmetöötluse läbipaistvuse põhimõttest tulenevalt on eelnõus sätestatud §-s 9 kaasvastutavate andmete esitamine. See loob selge korra, kes ja milliseid andmeid andmekogusse esitab. Samuti moodustab nimetatud säte ühe osa kaasvastutavate isikute omavahelisest töökorraldusest, seetõttu ei näe me miks tuleks § 9 eelnõust päris välja jätta.


	
	7. EN § 10 lg 3 palume sõnastada järgmiselt – „Tõlkevärava haldaja ei pääse ligi tõlkevärava kaasvastutaja töötleja andmetele, välja arvatud asutuse peakasutaja andmetele.“.
	Arvestatud. Sõnastus parandatud.


	
	8. EN § 13 palume sõnastada järgmiselt – „Ebaõigeid andmeid parandavad kaasvastutavad töötlejad vastavalt oma volitustele. Parandused logitakse.“
	Arvestatud. Sõnastus parandatud.

	
	9. Palume lisada Tallinna Vangla, Tartu Vangla ja Viru Vangla § 2 lõikes 1 kaasvastutavate töötlejatena.
	Arvestatud. Eelnõu teksti täiendatud.

